L'Ajuntament de Tortosa ha enderrocat des d'aquest estiu dos immobles en estat de ruïna al carrer dels Capellans per obrir una nova zona de passeig entre la plaça de l'Absis i el Castell de la Suda. Els treballs d'urbanització del parc del Castell, situat a l'entorn dels peus de la Suda, el carrer Costa del Castell i carrer dels Capellans, assegura el consistori, permetrà també millorar la imatge de l'entorn. Els treballs van començar a l'estiu amb els enderrocs. A hores d'ara l'actuació continua amb la renovació integral i instal·lació de nous serveis, com els de clavegueram, aigua, enllumenat, electricitat, telefonia i telecomunicacions.  Aquest dilluns matí, l'alcaldessa de Tortosa, Meritxell Roigé, ha visitat l'espai i ha assenyalat que es tracta d'una actuació que ha de fer front a diverses complexitats tècniques, ja que se situa en uns terrenys amb una orografia complicada, als peus del castell, que suposa un gran desnivell. A més, l'accessibilitat amb maquinària no és fàcil perquè el barri del Castell compta amb carrers molt estrets que en dificulten l'arribada. No obstant això, l'alcaldessa ha remarcat que l'objectiu és "crear aquest nou entorn a la part superior del barri del Castell, donant continuïtat al passeig de Ronda al vessant est de la Suda", fet que també suposa una actuació important per recuperar urbanísticament el barri.  L'espai del parc del Castell ocupa prop de 2.800 metres quadrats de terreny. L'actuació compta amb un pressupost de més de 670.000 euros, amb finançament també dels fons Feder del Pla de Foment Turístic de la Generalitat de Catalunya. Un cop finalitzada, també inclourà la resta d'imatges creades per l'il·lustrador Ignasi Blanch a partir de diversos personatges històrics de Tortosa. Paral·lelament, a la part inferior del barri del Castell també està previst que en les pròximes setmanes comenci una altra actuació urbanística per completar l'arranjament de carrers a l'entorn del nucli antic. Concretament, està previst millorar el carrer Jurista Miralles, que connecta el carrer del Vall amb la plaça dels Estudis. Suposarà la transformació en un sol nivell, amb l'eliminació de les barreres arquitectòniques existents, i completarà l'actuació que s'ha fet tant a la mateixa plaça dels Estudis com al carrer de la Mercè i carrer Sant Felip Neri, al voltant del nou Palau de Justícia.

Summary: L'Ajuntament de Tortosa ha enderrocat dos cases per obrir una zona de passeig entre l'absis i la Suda


L'alcalde de Tarragona, Josep Fèlix Ballesteros, ha assegurat aquest dijous que l'operació d'Inipro, amb la detenció de l'excap del seu gabinet, Gustavo Cuadrado ,i l'entrada de la Guàrdia Civil a l'Ajuntament dimecres, va ser "totalment desproporcionada". Ballesteros ha detallat que durant l'operació van prendre fins a 40.000 arxius informàtics relacionats amb la seva mà dreta, que malgrat la seva dimissió fa 6 mesos, no havien estat destruïts. "Més transparència i ganes de col·laborar amb la justícia, no sé si n'hi ha", ha dit. Ballesteros també ha insistit que no veu que el cas pugui tenir recorregut penal. L'alcalde ha assegurat també que manté en Cuadrado la confiança "intacta" perquè és "una persona honesta i lleial". Ballesteros, que creu que el cas "acabarà en no-res", ha insistit en el fet que tot plegat ve de "problemes de gestió". "Hi ha unes errades comeses en unes tramitacions i unes feines que estan acreditades que s'han fet durant tot el procés judicial", ha assegurat l'alcalde, que ha dit que respecta el treball judicial. Sobre el fet que Inipro signés diversos contractes amb ajuntaments socialistes, Ballesteros ha explicat que segurament es deu al fet que molts consistoris governats pel PSC són de l'àrea metropolitana, on hi ha més problemes socials i immigració. Sobre si el cas estaria vinculat amb un presumpte finançament il·legal del PSC, com va insinuar el grup municipal de C's, Ballesteros ha reclamat que "qui parli d'això, que ho demostri o calli". "Si tenen proves, que les portin ara mateix al jutjat", ha reclamat l'alcalde, que ha confessat que aquesta situació li dol i l'incomoda perquè ha de passar "un calvari". D'altra banda, sobre la demanda del grup municipal de la CUP, que li reclama la dimissió, ha assegurat que "no la tindran". L'alcalde de Tarragona ha defensat Cuadrado i ha explicat que, malgrat que no ha parlat amb ell després de la seva detenció, sí que s'han intercanviat missatges de suport i de confiança amb el que va ser el seu cap de gabinet, ara secretari de formació de la federació. Segons els estatuts del PSC, quan un individu està sent investigat ha de posar els càrrecs a disposició de l'executiva nacional, que decideix què se'n fa. En aquest sentit, Ballesteros ha assegurat que no acceptarà la dimissió de Cuadrado "perquè està fent bona feina" com a secretari de formació. Ballesteros ha insistit que l'actuació de dimecres va ser "lamentable" i que no ajuda "gens a la imatge de Tarragona". D'altra banda, ha assegurat que ni coneix ni posa cara a l'empresari Ricard Campàs, administratiu d'Inipro, que va ser detingut dimecres en el marc de l'operació Amfiteatre, peça separada del cas Inipro.

Summary: Ballesteros creu que l’operació d’Inipro va ser “desproporcionada” i confia que el cas no tindrà recorregut penal


L'alcalde de Mataró, David Bote, aposta per mantenir la Festa Major de Les Santes, prevista per a finals de juliol, tot i que no es puguin celebrar tots els actes ni de la manera habitual. Segons l'alcalde, abans de cancel·lar s'ha d'intentar buscar "l'equilibri" entre l'exigència sanitària per la crisi de la covid-19 i la "necessitat" dels ciutadans, especialment dels infants, per gaudir d'una celebració que "és en l'ADN dels mataronins". "Després de tants dies tancats sense veure els amics, tocar-se ni relacionar-se, em costa d'imaginar no poder donar-los una resposta", ha dit l'alcalde en una trobada telemàtica amb periodistes. A més, Bote proposa implicar la ciutadania en aquesta part "variable" de la decisió sobre la Festa Major. Per poder dur a terme el pla, Bote espera que el mes de juliol l'estat espanyol ja estigui en alguna de les etapes de desconfinament i es pugui plantejar fer "una part" de Les Santes. "Volem tenir tots els escenaris treballats perquè qualsevol d'ells sigui possible", ha explicat l'alcalde.

Summary: Bote aposta per mantenir Les Santes buscant "l'equilibri" entre l'exigència sanitària i la "necessitat" de la canalla


El jutjat d'instrucció número 1 d'Igualada ha citat a declarar en condició d'investigats 51 persones per desordre públic, concretament pels talls a la N-II durant les manifestacions del 3 d'octubre i el 8 de novembre passat. De moment, estan citades les persones que van ser identificades pels Mossos d'Esquadra, però el procés encara està en un moment molt indiciari i la xifra de 51 investigats podria variar. Els talls a l'autovia es van dur a terme durant les manifestacions de protesta per la repressió de la policia espanyola durant el referèndum de l'1-O i en contra de l'empresonament dels presos polítics. Les declaracions començaran al mes de març.  Els talls a la carretera N-II durant les manifestacions del 3 d'octubre i el 8 de novembre passat han arribat als Jutjats d'Igualada que, de moment, ha citat un total de 51 persones en qualitat d'investigades per un delicte de desordre públic. De moment, la xifra és 51, però es podria ampliar en els pròxims dies, ja que el procés es troba en un moment molt embrionari.  Les persones citades començaran a declarar al mes de març i, tal com ja se'ls adverteix en la citació que estan rebent, hauran d'anar acompanyades d'un advocat per a la seva defensa. La citació també els avisa que el fet de no presentar-se podria ser motiu d'una multa que pot anar dels 30,05 als 150,25 euros.  En un comunicat, el CDR d'Igualada qualifica aquestes citacions "d'atac col·lectiu" i avisa que no deixarà soles les persones que han estat citades a declarar. Per tal de tenir tota la informació, el col·lectiu demana a les persones que rebin citació que enviïn un correu electrònic a l'adreça suportoctubre@protonmail.com indicant les seves dades personals per tal d'articular una resposta col·lectiva i l'assessorament legal necessari.

Summary: Investiguen 51 persones pels talls a la N-II durant les manifestacions del 3 d'octubre i 8 de novembre a l'Anoia


Unió de Pagesos considera que el govern de l'Estat que surti de les eleccions generals del 26 de juny ha d'establir el percentatge de quota de mercat de la indústria agroalimentària i de la distribució "que ha de ser considerat com de posició de domini en un mercat de referència". El sindicat veu aquest requisit "indispensable" perquè les autoritats estatal o catalanes puguin sancionar els presumptes "abusos", amb l'objectiu de "compensar els desequilibris de poder de negociació entre les diferents baules de la cadena". Per tal d'evitar l'ús dels productes agraris com a reclam comercial, UP també demana la modificació de la regulació perquè la venda a pèrdues incorpori, "no tan sols el preu de compra del producte en origen, també els costos fixos i variables de condicionament, transformació i comercialització d'aliments". El sindicat també reclama la necessitat de "recuperar el suport pressupostari perdut del Ministeri d'Agricultura al sector", que des del 2009 ha caigut un 58%, "i una aplicació de la PAC equitativa a l'Estat espanyol". A més, Unió de Pagesos planteja, als partits polítics que concorren a les eleccions del 26-J diverses mesures davant la crisi per la qual travessa el sector agrari, integrades, entre altres, en la millora de les condicions econòmiques amb mesures fiscals, accés a serveis públics fonamentals i la millora de la representació del sector. D'altra banda, Unió de Pagesos demana recuperar el volum pressupostari del Ministeri d'Agricultura, tenint en compte que "la disminució del suport agrari i rural ha estat de prop d'un 58% des del 2009". El fet que els preus en origen hagin estat negatius o s'hagin mantingut congelats els últims tres anys en molts sectors agraris i ramaders, juntament amb l'augment dels costos de producció, ha comportat una important caiguda de la renda agrària en el conjunt de l'Estat d'un 4,4 % en el quinquenni 2011-2015 respecte al quinquenni anterior 2006-2010, i d'un 8,6 % respecte al quinquenni 2001-2005. A Catalunya, en termes constants, la renda agrària ha patit una davallada del 39 % entre el 2001 i el 2014, segons remarca l'organització agrària Pel que fa a l'aplicació de la Política Agrària Comuna (PAC), Unió de Pagesos recorda que el febrer del 2015 va denunciar davant la Comissió Europea el model que el govern espanyol ha implantat a l'estat espanyol, fet que el va obligar a corregir aspectes de l'aplicació com ara la figura de l'anomenat 'agricultor actiu' i les "discriminacions" dels agricultors joves dels sectors de la fruita, l'horta, els cítrics, la vinya, la flor i planta ornamental i l'equí. No obstant això, "queda per resoldre el presumpte pagament fraudulent en els darrers anys a persones que no són agricultors", fet que ha tingut una especial rellevància en el càlcul del valor inicial dels nous drets de pagament bàsic, segons afirmen des del sindicat. A més, Unió de Pagesos també reclama que els canvis que comporta la nova PAC "impliquin un veritable repartiment equitatiu pel que fa al model de regionalització i d'ajuts associats amb la producció". Finalment, Unió de Pagesos defensa una "correcció" de l'augment desmesurat dels costos de la contractació de mà d'obra per part de petites i mitjanes explotacions. L'organització agrària assegura que les lleis pressupostàries més recents han establert un sistema de cotitzacions el qual suposarà un augment del 148 % dels costos socials per als empresaris que contractin treballadors eventuals, i del 68 % per als que en contractin de fixos.

Summary: Unió de Pagesos demana una llei de la cadena alimentària "eficaç" per acabar amb "l'abús" de la gran distribució


Tècnics en Prevenció de Riscos Laborals visitaran les empreses forestals catalanes per comprovar quins serveis de prevenció de riscos utilitzen i ajudar a optimitzar-los al màxim. L'objectiu del programa, impulsat des de L'Associació de Rematants i Serradors de Catalunya i l'Associació Catalana d'Empreses de Treballs Forestals és obtenir una radiografia de l'estat actual en què es troben les empreses forestals pel que fa al sistema de prevenció d'accidents. Segons ha explicat a l'ACN la seva coordinadora, Iolanda Domenjó, la campanya preveu anar més enllà i aconseguir també una millora de les condicions laborals, a banda d'incentivar les empreses que contracten serveis forestals perquè tinguin en compte les bones pràctiques en qüestions de seguretat com a criteri favorable a l'hora d'escollir l'empresa que realitzarà els treballs.  La coordinadora del projecte, Iolanda Domenjó, ha explicat que el principal problema amb què es troben les empreses forestals és que, a Catalunya, no hi ha una normativa específica de prevenció de riscos laborals al sector forestal. Això fa que, en alguns casos, les empreses hagin de prendre com a base normatives d'altres sectors com, per exemple, el de la construcció.  Actualment no hi ha xifres concretes pel que fa als accidents laborals en treballs forestals, ja que el sector s'inclou dins del sistema agrari i, per tant, no es diferencia de la resta d'accidents laborals del sector primari. Tanmateix, Domenjó constata que, pel tipus de feina que fan els treballadors forestals, "està clar que és perillosa i, per tant, és molt important reforçar la seguretat laboral en aquest àmbit".  El programa finalitzarà amb la redacció d'una memòria on es desglossaran el passos que s'han dut a terme per desenvolupar aquest programa i els resultats obtinguts en les visites a les empreses forestals. També s'inclouran recomanacions per millorar la gestió de la prevenció tant a nivell d'empreses com a nivell d'associació. Tots els resultats es presentaran en una jornada final, emmarcada dins del Pla Anual de Transferència Tecnològica (PATT). El projecte compta amb la col·laboració de la Direcció General de Relacions Laborals i Qualitat en el Treball i l'Institut Català de Seguretat i Salut Laboral.

Summary: Comença una campanya per reduir els accidents laborals al sector forestal


El vicepresident primer de la Comissió Europea, Frans Timmermans, ha afirmat aquest dimarts que “tots els ciutadans, siguin de Catalunya o altres parts d’Espanya, estan subjectes a la llei i protegits per aquesta” i que, si la violen, “han de fer front a les conseqüències”. Aquesta ha estat la resposta de l’eurocomissari a una periodista, que ha posat en qüestió que Timmermans cregui, com predica, en els drets humans, la cartera de la qual és responsable a la institució comunitària. “Vostè creu en els drets humans? Perquè Carles Puigdemont és amenaçat amb presó si vol ser investit president i a Oriol Junqueras no se li permet assistir al Parlament”, li ha dit la periodista. Davant la pregunta, però, Timmermans s’ha limitat a dir que a Espanya l’Estat de dret “no és qüestionat” i la separació de poders està “ben definida”. En aquest sentit ha assenyalat que la Comissió Europea no té “cap raó per criticar el sistema espanyol quant a l’Estat de dret”.

Summary: Timmermans preguntat per Puigdemont i Junqueras: “Tots els ciutadans han d'afrontar les conseqüències si violen la llei”


La Mesa del Parlament ha acordat demanar a Toni Comín que acrediti la seva situació jurídica abans de decidir si manté o bé revoca el seu vot delegat. Així ho han explicat fonts parlamentàries en acabar la reunió de l'òrgan, aquest dimecres al matí. Algunes altres fonts han concretat que el termini que dona la Mesa a Comín és de set dies. El conseller de Salut nomenat pel president de la Generalitat, Quim Torra, continua a Bèlgica, tot i que ja té llibertat de moviments. Ara fa set dies la justícia belga va rebutjar l'euroordre d'extradició contra Comín i la resta de consellers destituïts Meritxell Serret i Lluís Puig. El jutge va considerar que la petició d'extradició emesa pel Suprem tenia "irregularitats" i la va desestimar.

Summary: La Mesa demana a Comín que acrediti la seva situació jurídica abans de decidir si manté o revoca el vot delegat


La Federació d'Associacions de Pares i Mares de Catalunya (FaPaC) ha criticat aquest dilluns les declaracions contra el sistema educatiu català perquè considera que intenten ''desestabilitzar un sistema que funciona des de fa anys''. Per la FaPaC s'estan escampant ''mentides tòxiques i lamentables'' que no resolen els autèntics problemes del sistema com consideren que són la desinversió progressiva i la privatització dels serveis educatius. Per la FaPaC, les declaracions de Dastis o Méndez de Vigo semblen una ''campanya orquestrada'' amb més  ''interès partidista''  que no pas un sentiment generalitzat compartit per la gran majoria de la societat catalana. Per la FaPaC, el principal retret al sistema és la ''doble xarxa escolar'' que no afavoreix, des del seu punt de vista, la inclusió escolar ni la convivència de diferents grups socials a l'escola i per tant, no s'aconsegueix que el sistema pugui compensar les desigualtats profundes de la societat de manera que l'èxit educatiu depèn més del punt de partida socioeconòmic o sociocultural que no pas de les capacitats i l'esforç de l'alumne.  Des de la FaPaC però es considera l'escola com un ''santuari de dedicació a la infància'' que sempre procura el millor pels alumnes, i ha destacat l'esforç que s'ha fet els darrers anys amb els infants amb síndrome de Down, que han passat de ser ''desnonats acadèmics'' a poder treballar. La Federació no descarta interposar querelles, civils o penals, per la gravetat de les afirmacions i l'interès desestabilització que les motiven.

Summary: La FaPaC considera que els atacs a l'escola catalana només volen ''desestabilitzar'' un sistema que funciona


Els Mossos d’Esquadra han fet 19 detencions al llarg del 31 de desembre i fins al matí de l’1 de gener, deu menys que durant les celebracions de Cap d’Any de l’any passat. D’aquestes, cinc s’han produït específicament durant la nit de Cap d’Any i sis més han estat per violència de gènere o domèstica. La nit de Cap d’Any del 2018 ha estat “tranquil·la”, ha celebrat el conseller d’Interior, Miquel Buch, tant en aquest sentit com a les carreteres catalanes, on l’accidentalitat ha caigut un 15% amb tan sols 22 accidents i cap de mortal. Hi ha, però, dos ferits greus en dos accidents de trànsit produïts a la N-II a Vidreres i a la demarcació de Lleida, i nou ferits lleus més en altres accidents. Els Mossos d’Esquadra han triplicat els efectius dedicats al control del trànsit i han desplegat una quarantena de controls d’alcoholèmia i drogues on s’han donat 57 positius.  Miquel Buch s’ha felicitat per una nit de Cap d’Any “tranquil·la” en termes de seguretat ciutadana i d’accidentalitat a les carreteres. El conseller ha facilitat unes xifres que ha emmarcat en la “normalitat” i que són “positives” perquè suposen menys detencions i accidents que l’any 2017 en aquesta data.  El cos de Mossos d’Esquadra va desplegar durant el dia d’ahir i la nit de Cap d’Any un dispositiu de 3.500 agents, és a dir, amb un reforç de 800 efectius respecte una nit convencional. Entre ells, els agents destinats al trànsit, que han estat el triple que habitualment.  Durant la nit i fins a les deu del matí s’han mantingut una quarantena de punts de control d’alcoholèmia i drogues. En total s’han fet 791 proves o comprovacions que han acabat amb 57 positius per alcohol o alcoholèmies (un 7,2%). Són vint menys que l’any passat, per bé que aleshores el nombre de comprovacions va ser força més elevat, amb 1178. Al llarg de tota la jornada del 31 de desembre i fins al matí d’aquest 1 de gener de 2019 s’han detingut 19 persones, ha informat Buch. Sis d’aquestes tenen relació amb presumptes casos de violència domèstica o de gènere i la resta estan lligades a fets delictius sobre patrimoni i altres casuístiques. De totes les detencions, només 5 s’han realitzat durant la Nit de Cap d’Any. L’any passat en van ser 10 la mateixa nit.  La Nit de Cap d’Any deixa també un balanç de 22 accidents (quatre menys que la del 2017). Quinze a la demarcació de Barcelona, quatre a Girona, un a Ponent i quatre a Tarragona. Només dos d’aquests accidents han provocat ferits greus. Un, a la Nacional-II a Vidreres ocorregut aquest matí, amb un ferit greu, i l’altre a la demarcació de Lleida, amb un altre ferit de gravetat. En la resta d’accidents hi ha hagut 9 ferits lleus.

Summary: Baixen de forma significativa les detencions en un Cap d’Any sense víctimes mortals a les carreteres


La crisi del coronavirus no deixa ningú al marge i el sector de les autoescoles és un dels que ha fet una frenada més sobtada. L'activitat s'ha aturat i les empreses han passat de la nit al dia a una facturació zero. "És matemàtica bàsica: hem tancat i hem deixat de facturar", es lamenta en una entrevista a l'ACN Carlos Duran, CEO d'hoy-voy, la cadena d'autoescoles més gran de l'Estat. Més enllà del problema econòmic, Duran, hi veu també un problema a llarg termini per al sector. La crisi del coronavirus, explica, afegirà complexitat a la situació que provoca l'actual manca d'examinadors: "Hi ha un problema important que amb aquest procés és evident que es complicarà perquè el temps que estiguem aturats la bossa d'alumnes es farà més gran". Duran, a més, recorda que en zones com a Catalunya, on la cadena d'autoescoles concerta bona part dels seus centres, hi ha certa "estacionalitat" a l'hora de treure's el carnet de conduir: "A mida que s'apropa l'estiu la gent té més ganes i més temps". Des d'hoy-voy esperen que des de la DGT es prenguin les mesures necessàries per no col·lapsar el sistema. En el cas d'hoy-voy, només aquest dilluns havien d'haver començat les classes teòriques 700 nous alumnes, que s'afegiran als que ja estaven pendent d'examinar-se, tant de la teòrica com de la pràctica. La marca, tot i aturar l'activitat, ha obert la plataforma digital als seus alumnes perquè puguin continuar estudiant durant l'aturada. "La formació no s'atura", explica Duran. hoy-voy, a més, està recollint tota la informació de la formació presencial per fer uns vídeos que es farà arribar als alumnes i que aquests es puguin seguir preparant. L'alternativa, però, no substituirà en cap cas la formació presencial quan s'acabi l'emergència. "Una cosa es formar i una altra educar, i no es pot inculcar valors a través d'internet", sentencia Duran. Pel que fa al negoci de les autoescoles, el futur fa molt més vertigen: "Com no sabem quan temps durarà l'estat d'alarma és difícil fer un calendari, però hem de posar marxa un pla de xoc mentre duri l'emergència". Com moltes empreses, hoy-voy ha presentat un ERTO a la plantilla i espera que aquesta crisi afecti de la manera més lleu possible als seus treballadors. A més de l'impacte sobre l'activitat ordinària de l'autoescola, en el cas d'hoy-voy la crisi del coronavirus ha impactat també sobre el pla d'expansió de la companyia. La marca acabava d'obrir centres a Santander, Palma de Mallorca i Sant Boi de Llobregat. A més, estava en ple procés d'obertura d'autoescoles a Lleó, Pamplona i Vilanova i la Geltrú.

Summary: La manca d'examinadors i l'augment de la bossa d'alumnes "complicarà" els exàmens de conduir després del coronavirus


La reforma de la prestació s'ha aprovat amb els vots de tots els grups excepte el PPC que s'hi ha abstingut ACN Barcelona.-El Parlament ha aprovat una modificació de la llei de renda garantida de ciutadania que redueix de sis a dos mesos el termini mínim d'ingressos insuficients per rebre la prestació. Es tracta d'una iniciativa impulsada per Cs, PSC-Units, CatECP i la CUP que s'ha aprovat amb el vot de tots els grups excepte els quatre diputats del PPC, que s'hi han abstingut. Un altre dels punts destacats que es modifiquen és que a partir d'ara no es comptabilitzin els ajuts econòmics puntuals que es puguin rebre de familiars. Aquest segon punt s'ha aprovat per unanimitat. JxCat i ERC han celebrat que s'hagi arribat a un acord però han criticat que s'hagi tramitat la reforma de manera exprés pel procediment de lectura única.

Summary: El Parlament redueix de sis a dos mesos el termini mínim d'ingressos insuficients per rebre la renda garantida


La fira, que se celebra del 7 al 10 d'abril, programa 56 espectacles amb 102 representacions i vol potenciar el teatre per als joves  ACN Barcelona.-La Mostra d'Igualada – Fira de teatre infantil i juvenil celebra, del 7 al 10 d'abril, la seva 27a edició i tindrà com a tret de sortida l'espectacle 'Basket Beat' de la companyia barcelonina Big Band Basket Beat Barcelona. La companyia és una orquestra que té com a motor el ritme i la sonoritat que generen les pilotes de bàsquet i compta amb membres amb risc d'exclusió social. Actuaran amb joves d'Igualada que hauran assajat els dies previs a La Mostra. La 27 edició es dirigeix a nois i noies amb edats entre 3 i 18 anys, potenciant la franja de públic fins la majoria d'edat. Els joves de 12 a 18 anys comptaran amb un espai propi: La Mostra JOVE, a l'Escorxador. Una de les novetats d'aquesta edició és que La Llotja professional de la fira es trasllada al Museu de la Pell, un espai nou per propiciarà tot tipus de trobades i activitats. La Mostra reuneix aquest any 55 companyies amb 102 representacions. En total es faran 56 espectacles (una mateixa companyia, la Brincadeira, fa dos muntatges amb 'Vertical' i 'Evolution'). Hi ha 16 estrenes, d'aquestes, set són absolutes i nou a Catalunya. Les propostes tindran lloc a 15 espais d'actuació, dels quals deu són sales i cinc es troben al carrer, a més dels espectacles itinerants per la ciutat. Respecte les companyies, 37 són de Catalunya, 13 de la resta de l'estat i cinc internacionals. Els muntatges s'han escollit entre més de 430 propostes.

Summary: La companyia Big Band Basket Beat Barcelona inaugurarà la 27a Mostra d'Igualada amb un espectacle musical


Catalunya rebrà 1.965 milions d'euros del Fons de Liquiditat Autonòmica (FLA), un 35% del total de 5.500 milions que conformaran la bossa. 1.183 milions corresponen al compartiment de Facilitat Financera. Com a novetat d'aquesta remesa de finançament per a les autonomies, cal destacar que algunes com Andalusia ja podran recórrer directament als mercats per finançar-se, una possibilitat que el vicepresident del Govern, Pere Aragonès, va dir que Catalunya estudiaria. Andalusia intentarà captar 600 milions d'euros durant el que queda de 2018. Per a aquest any l'Estat ha previst destinar 29.589 milions d'euros al FLA.

Summary: L'Estat assigna a Catalunya 1.965 milions d'euros del FLA, un 35% del total


La vicepresidenta i portaveu de la Generalitat Valenciana, Mónica Oltra, ha mostrat "esperances i confiança" en què la reunió entre el president espanyol Mariano Rajoy i el valencià Ximo Puig el pròxim 2 de novembre serveixi per avançar en un calendari sobre el finançament, "no només de la nostra comunitat, sinó d'un sistema caducat des del 31 de desembre". Així ho ha manifestat Oltra a preguntes dels mitjans en la roda de premsa posterior al ple del Consell. La vicepresidenta ha afegit però que el full de ruta del govern valencià "no depèn només d'una reunió sinó del contingut de la reunió i de les successives reunions". Preguntada sobre si la fixació d'aquesta reunió paralitza l'opció de reclamar per la via judicial el finançament, Oltra ha dit que "sempre hem dit que la prioritat és el diàleg" i ha afegit que "l'infrafinançament que patim se soluciona parlant i prenent decisions polítiques".  "Si al final la via política no dóna fruits seguim explorant altres vies, que quan s'acaba la via política en un sistema democràtic són les habituals, les de reclamar davant la justícia allò que la política no et dóna", ha incidit.  Sobre la data i la proximitat amb les eleccions, Oltra ha respost que "l'important és que la reunió arriba" però ha reconegut que "hem considerat que és una descortesia que hagin passat tres mesos i mig, quatre quan es produeixi la reunió, des de la formació de govern. En tot cas, benvinguda sigui, no ens anem a queixar d'una reunió que portem demanant des de fa tres mesos i mig".

Summary: El govern valencià es mostra "esperançat" en la reunió amb Rajoy  per avançar en un calendari sobre el finançament


Càritas afirma que l'aprovació de l'ingrés mínim vital (IMV) és "un pas decisiu" en la lluita contra la pobresa severa però alerta que alguns "dèficits importants"  deixaran fora persones que haurien de poder accedir a l'ajut. En concret, denuncien que s'exclogui a les persones en situació irregular, que es restringeixi l'accés  als joves a partir dels 23 anys o que es limiti a dues unitats de convivència en un mateix domicili, entre altres. D'altra banda, Càritas veu "essencial" que la Generalitat mantingui la inversió que actualment destina a la Renda Garantida de Ciutadania, i que, d'una banda sigui un complement a l'IMV, i de l'altra, ampliï la cobertura a col·lectius que en l’actualitat no hi tenen accés.  En un comunicat, l'entitat veu com una "greu omissió" que el decret aprovat divendres passat no inclogui les persones en situació administrativa irregular i remarca que la Llei Orgànica d'Estrangeria reconeix el seu dret a accedir a prestacions socials bàsiques. "Les persones en situació administrativa irregular viuen, treballen i contribueixen a la societat, i en la majoria de casos es troben en situació de gran precarietat", assegura Càritas.  En aquest sentit, també apunta a les famílies migrants que cauran en la irregularitat sobrevinguda arran de la situació actual i posa l'èmfasi en els fills menors.  D'altra banda, l'organització no comparteix que no es pugui accedir a l'ingrés mínim des dels 18 anys, especialment en el cas dels joves que surten del sistema de protecció de menors. A més, avisa, encara que pugui sol·licitar-se a partir dels 23 anys, serà "gairebé impossible" accedir a la protecció, tenint en compte que es demana haver viscut de forma independent durant tres anys, entre altres requisits.  Un altre dèficit destacat per Càritas és la limitació a dues unitats de convivència en un mateix domicili, una condició que denuncien suposa "desconèixer la realitat de moltes famílies", ja que moltes famílies han de compartir la llar.  A més, la vinculació que s'estableix entre l'ocupació i l'obligació de constar com a demandant d'ocupació suposarà, segons l'entitat, que les persones amb circumstàncies especials, com ara amb malaltia crònica i dificultats d'inclusió en el mercat laboral, tampoc no puguin accedir a la prestació.   Un altre element que troben preocupant és que es deixi fora les persones que estiguin residint de forma permanent en projectes que compten amb finançament públic. "Hi ha persones en situació d'exclusió que participen en projectes d'inclusió d’espais residencials i que serien clars destinataris de l'ingrés mínim vital", recull el comunicat.  Per últim, des de Càritas apunten que el Reial decret llei deixa molts aspectes subjectes a un desenvolupament reglamentari posterior i que, per tant, la forma d’abordar-los serà "essencial".  Malgrat assenyalar diversos dèficits "importants, també destaquen en el comunicat el valor positiu que té l'aprovació de l'ajut i asseguren que la mesura alleujarà la situació de "centenars de milers de llars que viuen en extremes condicions de vida". "Com a prestació no contributiva de la Seguretat Social suposa un salt endavant en la garantia dels drets i en la protecció de les persones que estan en situació de major vulnerabilitat", recullen afegint que complirà una funció de "factor estabilitzador automàtic" en èpoques de crisi.  Renda Garantida de Ciutadania Càritas també apunta en el comunicat que és essencial que la Generalitat mantingui la inversió que actualment destina a la Renda Garantida de Ciutadania sigui compatible amb totes les ajudes existents per habitatge i que s’estudiï la manera d’implementar un complement per habitatge de manera coordinada entre l’Estat i la Generalitat.   A més, com que l'empadronament és un requisit per demanar l'IMV, Càritas insta els municipis a "facilitar" els mecanismes i els tràmits necessaris per "salvaguardar" els drets de les persones davant de les "dificultats" per empadronar-se en molts municipis de Catalunya.

Summary: Càritas diu que l'aprovació de l'IMV és "un pas decisiu" però alerta de "dèficits importants"


Un total de 70 presos del mòdul 2 de la presó de Lledoners (Bages) han demanat per carta al Tribunal Suprem que permeti a Oriol Junqueras exercir com a eurodiputat. Un dels reclusos ha recollit signatures en suport a un manifest que han enviat a l'alt tribunal espanyol i també al president del Parlament Europeu, David Sassoli. En la carta, a la qual ha tingut accés l'ACN, 70 dels 85 presos del mòdul afirmen que cal respectar la democràcia, el sufragi universal i el dret del poble a ser representat per qui ha elegit. Els signants, entre els quals hi ha tots els polítics presos excepte el líder d'ERC, volen donar el seu "suport a l'eurodiputat Oriol Junqueras" i per això demanen al Suprem que "rectifiqui la seva decisió, permetent-li exercir al Parlament Europeu per allò pel que va ser elegit i ratificat pel propi president" de la cambra, David Sassoli. "Amb diverses nacionalitats i orientacions polítiques, creiem en al democràcia i en el respecte que aquesta es mereix; és per això que signem tots amb la convicció i l'esperança que ses senyories escoltaran aquesta veu plural i unànime que considerem representativa de la societat que, pensi com pensi, creu en el sufragi universal i en el dret del poble a ser representat pels electes escollits pel poble", conclou el manifest. L'impulsor de la iniciativa ha explicat, en una altra carta enviada a l'ACN, que als signants els agradaria que la societat en general els "emuli" enviant "escrits semblants" al Suprem. A més, especifica que pot "garantir" que la iniciativa només ha estat seva i que "Junqueras i la resta de presos polítics van ser els darrers en conèixer i signar" el manifest "com uns companys més del mòdul". "Lògicament, l'Oriol és l'únic que no ho signa", afegeix. La carta està signada el 30 de gener i té número de registre de sortida del 5 de febrer.

Summary: La majoria dels presos del mòdul de Junqueras demanen al Suprem que pugui exercir d'eurodiputat


La Generalitat va gastar menys del que va ingressar en els tres primers trimestres d'aquesta any. Així, fins al mes de setembre els comptes de la Generalitat van registrar un superàvit de 140 milions d'euros, el 0,06% del PIB, segons ha informat el Ministeri d'Hisenda. Amb aquest superàvit, la Generalitat obté el seu tercer resultat positiu consecutiu en els seus comptes. Des del mes de juliol, quan es van liquidar de manera definitiva els comptes de l'exercici del 2015 del sistema de finançament per part del Ministeri d'Hisenda, la Generalitat ha entrat en una situació de superàvit. El conjunt de les comunitat autònomes han registrat fins al setembre un superàvit de 992 milions d'euros, contra el dèficit de 2.044 milions d'euros que van registrar les autonomies en el mateix període del 2016.  El ministeri d'Hisenda explica que el bon comportament dels comptes de les autonomies s'explica pel major nombre de lliuraments de recursos a compte que han registrat un increment de 3.148 milions d'euros en relació amb el mateix període del 2016 i la liquidació d'una xifra menor de dividends del Banc d'Espanya que aquest any s'ha reduït de 584 milions d'euros.  El dèficit consolidat de les administracions públiques, excloent les corporacions locals, s'ha situat en 22.981 milions d'euros, cosa que suposa l'1,97% del PIB fins al setembre, per sota del 3,16% que es va registrar al setembre de l'any passat.  El dèficit de l'Estat, en aquest cas amb xifres fins a l'octubre, s'ha situat en 12.867 milions d'euros, l'1,10% del PIB, 0,94 punts percentuals per sota del 2,04% del PIB fins a l'octubre del 2016.  Hisenda explica que la millora dels comptes de l'Estat s'explica bàsicament per l'increment dels recursos no financers, principalment pels impostos que augmenten un 4% i el descens del 3,2% de les despeses no financeres.  Increment de la recaptació impostos propis La forta recaptació dels impostos propis de la Generalitat també han ajudat a mantenir el superàvit dels comptes catalans. Així, els impostos vinculats a l'activitat econòmica han registrat increments per sobre del 20%.  La recaptació fins al setembre en concepte de transmissions patrimonials s'ha situat en 1.135,9 milions d'euros, amb un increment del 27,2% en relació amb el mateix període de l'any passat.  En concepte d'actes jurídics documentats, la recaptació ha estat de 362,1 milions d'euros, el 24,2% més que els tres primers trimestres del 2016.  En donacions i successions s'han obtingut 360,6 milions d'euros, el 9,2% i en recaptació en impost sobre Patrimoni 492,2 milions d'euros, l'1,7% més.

Summary: La Generalitat tanca el tercer trimestre amb un superàvit de 140 milions d'euros, el 0,06% del PIB


La Candidatura d’Unitat Popular (CUP) inicia la campanya ‘Construïm Municipis Feministes: Posem la vida al centre. Recuperem Sobiranies’ amb la qual pretén reforçar la lluita feminista a nivell nacional. La iniciativa s’ha presentat aquest dissabte a Tarragona amb un acte polític i artístic que ha aplegat a més de mig centenar de persones. Durant l’acte, la portaveu parlamentària de la CUP, Anna Gabriel, ha explicat que el repte de la formació és “posar-se les ulleres” de la perspectiva de gènere en tota l’activitat municipalista i assumir la campanya com un eix “indispensable, inajornable i absolutament estratègic”. “Malauradament, la feina que tenim és moltíssima per les actituds, els comportaments, les lleis i les normes del sistema capitalista patriarcal que tenim”, ha subratllat Gabriel. Gabriel ha admès que l’esquerra independentista ha intentat que l’alliberament nacional i el de classe fossin “indissociables”, però que s’ha trigat a incorporar la perspectiva de gènere “com a imprescindible si volem parlar de persones i de pobles lliures”. Per aquest motiu, la formació anticapitalista aposta per potenciar aquesta línia d’actuació, de manera transversal, en la vessant del municipalisme.  “Som persones. Ni consumidores, ni usuàries, ni clientes, ni números, amb la nostra vida no s’ha de fer negoci i cal que les dones i les persones que no segueixen els cànons hetero-normatius tinguem i tinguin allò que es mereixen en la comunitat”, ha abundat Anna Gabriel. Alguns objectius de la campanya són “acabar amb la dissociació de l’espai públic i privat” o abordar la “sexoafectivitat”, entre d’altres.  Per la seva banda, la regidora de la CUP de Tarragona Laia Estrada ha celebrat que el cicle hagi arrencat a la ciutat i hagi donat suport a la campanya pel ‘cas Bershka’, pels incidents ocorreguts l’any 2009 davant d’una botiga de roba amb motiu d’una acció feminista. Estrada ha opinat que la lluita feminista o d’alliberament sexual no s’ha de reivindicar, només, amb motiu de les diades establertes, i que cal realitzar propostes durant tot l’any.   En l’acte d’aquest dissabte també han intervingut les assemblees feministes el Cau de Llunes de Tarragona i l’Hora Violeta de Reus, així com les activistes socials Marta Serrés (PAICAM: Plataforma d’afectats per l’ICAM i l’INSS); Núria Rodríguez i Pol Galofré Molero (cineasta i activista trans co-coordinador cultura trans i espai trans); Fàtima Aatar El Achouch (activista propalestina, membre del BDS i de la Red Musulmanas) i també amb les actuacions de La Púrria i Montse Castellà. Està previst que la campanya es desplegui sectorialment i per temàtiques en els diferents municipis.

Summary: La CUP engega una campanya per reforçar la perspectiva feminista en el municipalisme


L'empresa Luxiona vol acomiadar 52 treballadors de la seva fàbrica a Canovelles, segons ha confirmat CCOO en un comunicat. La direcció justifica l'ERO per "causes productives". Luxiona és una de les principals empreses del sector de la il·luminació i té un marcat caràcter internacional. Fa gairebé un any el fons de capital privat Sherpa Capital va adquirir-ne la majoria de l'accionarat. Aquest divendres s'ha fet la primera reunió entre la direcció i els sindicats, en el marcat del període de consultes per l'ERO. Luxiona va generar més de 60 milions d'euros en vendes l'any passat i té fàbriques també a la Xina, Mèxic, Polònia i el Perú.

Summary: Luxiona vol acomiadar 52 treballadors a Canovelles


Els Mossos d'Esquadra i els vigilants de Celrà (Gironès) van detenir el 14 de febrer dos homes de 19 i 20 anys, de nacionalitat hondurenya i veïns de Girona, com a presumptes autors d'un delicte de robatori amb força, concretament per endur-se tres bicicletes d'un aparcament d'aquesta localitat gironina. Els fets van passar el mateix dia de la detenció en un pàrquing comunitari del carrer Canigó. Cap a les tres del migdia, els Mossos van ser informats que dos nois havien intentat entrar-hi. Segons la versió policial, hi van anar agents del cos policial català i vigilants de Celrà. Van trobar-hi els dos nois que, presumptament, havien accedit al garatge i havien sostret les tres bicicletes. Els Mossos indiquen que les van trobar tirades a terra i amb tots els cadenats tallats. Després d'identificar-los, els dos nois van quedar detinguts com a presumptes autors d'un robatori amb força. La policia indica que els dos individus tenen antecedents, i que van passar l'endemà, 15 de febrer, a disposició del jutjat d'instrucció en funcions de guàrdia de Girona. El jutge va decretar que ambdós quedessin en llibertat amb càrrecs.

Summary: Detenen dos joves acusats de sostreure tres bicicletes en un pàrquing de Celrà


La Generalitat de Catalunya ha anunciat que eliminarà la quota obligatòria mínim del cànon de l'aigua específic que liquiden els establiments del sector turístic. A través d'un comunicat, el Govern ha especificat que 3.070 hotels (amb un total de 318.997 places) i 352 càmpings (que suposen 269.724 places) es podran beneficiar d'aquesta rebaixa, que s'aplicarà des del mes d'abril fins al desembre. L'impacte econòmic d'aquesta mesura serà de mig milió d'euros i els tributs seran assumits per l'Agència Catalana de l'Aigua. Des de la Generalitat es destaca que la mesura busca "estimular l'activitat econòmica i la competitivitat" en un àmbit "particularment castigat per l'efecte del confinament i la incertesa en l'economia de lleure". Des d'aquest abril i fins al desembre, només hauran de pagar aquest tribut els establiments hotelers i càmpings que superin un consum d'aigua superior a sis metres cúbics al mes.

Summary: La Generalitat elimina la quota obligatòria mínima del cànon de l'aigua a hotels i càmpings


El ministre d'Exteriors i Cooperació, Josep Borrell, ha afirmat que la Comissió Europea ha "desbloquejat" 53 MEUR per destinar-los a combatre l'increment de fluxos migratoris des del nord d'Àfrica. De fet, en la carta que aquest dimecres ha enviat el president de la CE, Jean-Claude Juncker, al president espanyol, Pedro Sánchez, ja li recorda que el passat 6 de juliol el comitè operatiu del fons fiduciari d'emergència de la UE per l'Àfrica va aprovar un programa de gestió de fronteres per un import de 55 milions d'euros. Ara, segons Borrell, aquests diners ja s'han "desbloquejat" i, segons el ministre, almenys la meitat aniran a "pal·liar les actuals circumstàncies al Marroc". A la carta, però, Juncker afirma que els recursos són "limitats". "Es reconeix que poden no ser suficient i que la presidència austríaca ja s'ha mobilitzat per aconseguir més recursos", ha valorat.  Els dos presidents, Juncker i Sánchez, s'han creuat cartes i també han parlat per telèfon aquest dimecres sobre la pressió de fluxos migratoris que rep Espanya.

Summary: Borrell anuncia que la Comissió Europea ha "desbloquejat" 53 MEUR per a immigració


En termes comparables, sense tenir en compte les operacions atípiques, la companyia gasista incrementa el benefici en un 4% ACN Barcelona.-Gas Natural Fenosa va guanyar 1.094 milions d'euros el tercer trimestre, cosa que suposa una disminució de l'11,7% en relació amb el mateix període de l'any passat. La reducció dels guanys s'explica perquè en el transcurs de l'any passat, la gasista va obtenir uns ingressos extraordinaris per la venda de Gas Natural Telecomunicacions i les seves participades. Sense aquestes operacions atípiques i en termes comparables el benefici s'ha incrementat en un 3,8% més. La internacionalització del grup gasista s'ha consolidat aquest tercer trimestre amb la integració en els comptes de la Companyia General d'Electricitat (CGE) de Xile que ha incrementat el pes internacional en el 50,1% de l'Ebitda.  (En la notícia publicada a les 09.24h i en referència als comptes de la Companyia General d'Electricitat de Xile, el 50,1% feia referència a l'Ebitda i no a la facturació. La notícia original ja ha estat degudament corregida)

Summary: ANUL·LA L'ANTERIOR:Gas Natural Fenosa guanya 1.094 milions el tercer trimestre, el 12% menys que l'any passat per extraordinaris


L'activitat turística a Catalunya ha caigut un 15% des de l'1-O, segons els càlculs fets públics aquest dimarts per la patronal del sector Exceltur, que també denuncia que hi ha una "frenada significativa de les múltiples inversions que estaven previstes arrencar a curt termini". La caiguda de les reserves ja és del 20%, asseguren. Si es manté aquest ritme, es perdran 1.197 milions d'euros d'activitat econòmica fins a finals d'any a Catalunya, fet que "afectaria els llocs de treball" i també altres sectors, subratllen. L'associació considera que si en els propers mesos "s'agreugen l'escenari de volatilitat i altercats" i es dona una imatge de conflicte que pugui posar en perill la seguretat ciutadana, l'impacte negatiu per al negoci turístic a Catalunya implicaria ingressar 1.796 menys, ja que l'activitat turística cauria fins a un 30%, segons l'associació. Si no s'arriba a aquesta situació extrema, Exceltur considera que la caiguda serà d'un 20% per a la resta d'any. Això faria que el PIB turístic d'Espanya acabés creixent un punt menys del previst (3,1% en comptes del 4,1%).  En un comunicat, la patronal lamenta la "creixent inseguretat jurídica vigent a Catalunya, pel desafiament sobiranista" i recorda que el turisme dona feina a 405.000 persones en aquest territori.  Exceltur assegura que de moment la situació "d'inestabilitat" a Catalunya no ha afectat l'evolució de les vendes i reserves de la resta de destinacions turístiques de l'estat espanyol, que "segueixen creixent de forma notable", molt en especial Madrid, "que podria estar captant turistes de Catalunya".  L'associació assegura que s'acaba de tancar una "excel·lent temporada d'estiu" per al conjunt d'Espanya, molt marcada per diversos incidents que han afectat especialment Catalunya: la contestació social al turisme, les vagues a l'aeroport del Prat, l'atemptat del 17 d'agost i el que anomenen "desafiament sobiranista".  La patronal també demana que es faci una "profunda reflexió" sobre els origens de l'anomenada Turismofòbia que han efectuat aquest estiu "alguns grups radicals en l'òrbita catalanista". "Requereix una visió d'estat i un enfocament més global, per encertar en la millor manera de revertir o evitar que s'estenguin o agreugin aquestes actituds", exposen.

Summary: La patronal Exceltur xifra en un 15% la caiguda de l'activitat turística a Catalunya des de l'1-O


El titular del jutjat d'instrucció número 13 de Barcelona –que investiga l'1-O- atribueix al vicepresident del Govern Pere Aragonès un delicte de desobediència per no haver impedit la celebració del referèndum de l'1-O tot i les resolucions dictades pel Tribunal Constitucional (TC). Així apareix en l'exposició raonada que el jutge Juan Antonio Ramírez Sunyer va enviar a l'alt tribunal català a finals de juliol i a la qual ha tingut accés a l'ACN després que aquest dilluns hagi estat repartida a les parts. En aquest document, el jutge demana al TSJC que investigui Aragonès i també l'exsecretari general d'Economia Josep Maria Jové, en el seu cas per desobediència, malversació de fons públics i revelació de secrets, ja que tots dos són aforats per ser diputats al Parlament. Segons el jutge, Aragonès, que en aquella època era secretari d'Economia, va rebre una notificació del TC sobre la suspensió del decret de normes complementàries per a la celebració del referèndum el 13 de setembre del 2017, advertint-lo del seu "deure d'impedir o paralitzar qualsevol iniciativa que suposi ignorar o eludir la suspensió acordada". En la notificació, el Constitucional també advertia de les "eventuals responsabilitats, inclosa la penal", en les que podia incórrer Aragonès en cas no atendre aquest requeriment. Jové també va rebre la notificació, en el seu cas el 15 de setembre, segons el jutge. El jutge conclou que, tot i la notificació per part del TC, ni Aragonès i Jové "van desplegar cap activitat per impedir la celebració del referèndum ni per revertir els actes que ja havien fet amb anterioritat a la citada notificació". Per això, considera que hi ha "sòlids indicis" que Aragonès hauria participat "com a autor" o com a "cooperador necessari" d'un delicte de desobediència, sense descartar algun altre delicte que es pugui derivar de la instrucció de la causa. Fonts d'ERC consideren que el contingut de l'exposició raonada enviada pel jutge del 13 al TSJC no té cap fonament jurídic i que "van a per la cúpula d'ERC, primer Junqueras, després Rovira i ara Aragonès". Pel que fa a Jové, el jutge demana que se l'investigui per malversació de fons públics, desobediència i revelació de secrets. En l'escrit, Ramírez Sunyer recorda el document 'Enfocats' i les agendes Moleskine trobades al registre de la casa de Jové. "Existeixen indicis suficients sobre la participació de Jové en la idea, desenvolupament i execució del full de ruta cap a la independència", assegura el magistrat, que també cita converses telefòniques i argumenta el presumpte delicte de malversació de fons públics a partir de despeses com la campanya del registre de catalans a l'exterior, del repartiment a Unipost o despeses del Diplocat, i el presumpte delicte de revelació de secrets per la confecció dels cens que s'haurien utilitzat per a la celebració de l'1-O. En canvi, el magistrat no atribueix el delicte de desobediència ni de revelació de secrets a l'exsecretari d'Hisenda Lluís Salvadó, a qui el jutge no demana al TSJC que l'investigui en l'escrit al què ha tingut accés l'ACN. Un cop formulada la petició el titular del jutjat 13, el TSJC ha de decidir si es fa càrrec de la investigació que afecta tots tres aforats. El jutge entén que la competència és de l'alt tribunal per la seva condició d'aforats. Segons va informar el TSJC a principis d'agost, la Sala Civil i Penal va rebre l'exposició raonada del jutge d'instrucció, la va incoar i va tornar la ponència sobre l'admissió a la magistrada Maria Eugènia Alegret.  Intent d'enviar Salvadó i Jové al Suprem El passat 8 de maig, el jutjat d'instrucció número 13 de Barcelona va remetre un escrit a Llarena perquè sotmetés al seu criteri la possibilitat d'incloure'ls a la causa pel delicte de rebel·lió. La Fiscalia també havia fet la petició anteriorment, i el jutge Llarena també ho va rebutjar. En aquest segon cas, el jutge Llarena va argumentar que no veia indicis de la seva participació en el delicte de rebel·lió i, per tant, va decidir que el seu cas es continués instruint a Catalunya.  En aquella resolució, Llarena ja avisava que això es feia "sense perjudicis" que les seves actuacions puguin comportar responsabilitats penals i que sigui el TSJC que se'n faci càrrec ja que són diputats.  Durant els registres del 20 de setembre, la policia va comissar a l'exsecretari general d'Economia, Josep Maria Jové, una llibreta 'Moleskine' amb anotacions sobre els plans per arribar a la independència. Aquest document s'ha usat per la Guàrdia Civil com a base de diversos informes.

Summary: El jutge del 13 atribueix a Aragonès un delicte de desobediència per no impedir la celebració de l'1-O


L'Ajuntament de Barcelona va posar en marxa una campanya de sensibilització ciutadana i comercial, a través dels Serveis de Neteja i Recollida de Residus, per a la millora de la neteja dels carrers i places de la ciutat. Pel que fa l'acció de sensibilització adreçada específicament als comerços té com a objectiu reduir l'impacte que generen les males pràctiques en la gestió dels residus comercials en els carrers de Barcelona. En aquesta primera fase de la campanya, de febrer a juny, 13.803 comerços han estat informats i s'ha fet el seguiment. D'aquests, el 75%, 10.414 comerços han corregit l'incompliment durant la presència dels informadors i el 25% restant, 3.389 comerços se'ls segueix fent seguiment i control. Així mateix, la tinenta d'alcaldia d'Ecologia, Urbanisme i Mobilitat de Barcelona, Janet Sanz, ha destacat la millora de la percepció dels barcelonins de la neteja a la ciutat.  La campanya s'ha proposat identificar i corregir les males pràctiques de la ciutadania en relació a la neteja de l’espai públic; identificar els comerços que gestionen incorrectament els diferents residus que generen; millorar la percepció ciutadana sobre la neteja de la ciutat; sensibilitzar als públics de la necessitat de col·laboració en el manteniment de la neteja dels carrers i sensibilitzar als comerços i implicar-los en la correcta separació de residus per al compliment de la normativa vigent. "La ciutadania ens diu que globalment la neteja està millorant a la ciutat", ha recalcat Sanz, qui ha apuntat que això no els fa deixar d'incrementar els serveis i la informació al voltant d'aquests serveis i recursos.  Aquesta campanya de sensibilització ciutadana i comercial amb informadors al carrer en tots els districtes de Barcelona es va iniciar el mes de febrer i durarà un any. En mig any s'ha interactuat amb 108.702 persones realitzant enquestes de percepció de la neteja a Barcelona i accions temàtiques específiques sobre excrements i orins de gossos, mobles i trastos vells, percepció de la problemàtica dels senglars i l’ús de papereres de les places.  L'Ajuntament de Barcelona ha establert 863 "punts negres" de neteja i els percentatges de les problemàtiques són excrements de gossos, amb un 48%; bosses domèstiques, un 35%; bosses industrials, un 8% i mobles i trastos vells, un 9%. Sanz ha apuntat que arran de la campanya es percep una millora als punts durant tots els mesos de la campanya i s'aprecia una disminució de la millora a l'estiu per un major ús del espai públic.  La campanya es va iniciar el mes de febrer comptant amb 100 informadors i sis coordinadors. Dels 100 informadors, 80 donen informació als veïns (vuit informadors per cada districte) i els altres 20 es dediquen als comerços. Dels sis coordinadors, cinc es dediquen als veïns i un al comerç. Un 50% de l'equip prové del sector del medi ambient o científic, un 30% aproximadament del món social i la resta, d’altres sectors. La campanya està dirigida als veïns de la ciutat - inclosos els nouvinguts -, als turistes que fan estada a la ciutat, a les entitats i als propietaris d'animals de companyia, així com a totes les activitats econòmiques i comercials de la ciutat, amb especial atenció als establiments del sector de la restauració. Comerços  Pel que fa l'acció de sensibilització adreçada específicament als comerços té com a objectiu reduir l'impacte que generen les males pràctiques en la gestió dels residus comercials en els carrers de Barcelona. 20 informadors ambientals repartits en parelles per tota la ciutat informen del sistema de recollida i duen a terme seguiment als establiments.  De febrer a juny, 13.803 comerços han estat informats i s'ha fet el seguiment. D'aquests, el 75%, 10.414 comerços han corregit l'incompliment durant la presència dels informadors i el 25% restant, 3.389 comerços se'ls segueix fent seguiment i control. Els informadors han realitzat un total de 50.122 visites d'informació general amb identificació dels establiments incomplidors, amb 3, 65 visites de mitjana a cada comerç i fins a 13 visites fetes a un mateix comerç. En algun cas de comerç reincident en la mala praxis es realitza una reunió amb els responsables de la gestió dels residus i s’ha sol·licitat l’acció de la Guàrdia Urbana. Sanz ha dit que estan intentant evitar les sancions davant els incompliments en la gestió dels residus comercials, però ha admès que s'actuarà si els incompliments no es corregeixen. Com a resultat de la campanya de sensibilització als comerços es pot constatar les següents millores, comparant febrer-maig de 2017 amb el del 2016. Un increment de la recollida de cartró comercial en un 11%; l'increment de la recollida de cartró domiciliari, un 8%; l'increment de la recollida domiciliària, un 3%.

Summary: Més de 10.400 comerços de Barcelona corregeixen males pràctiques en la gestió dels residus comercials


El Govern es planteja la possibilitat de poder declarar la zona catastròfica des de Catalunya. La consellera de la Presidència i portaveu de l'executiu, Meritxell Budó, ho ha avançat en la constitució del Gabinet de Coordinació Post Emergència que s'ha celebrat aquest divendres a l'Ajuntament de Deltebre (Baix Ebre). "En aquests moments depèn del govern espanyol, estem valorant que des de Catalunya pugui tenir una pròpia zona catastròfica", ha subratllat. Budó també ha explicat que es posarà en marxa un grup de treball que s'encarregarà de redactar el protocol de coordinació per donar resposta a les postemergències després d'un desastre natural. Aquest protocol podria estar enllestit a finals de primavera. Davant dels desastres naturals i fenòmens extrems recents, el Govern vol millorar la resposta que dona després de l'emergència. Per això, s'ha constituït aquest divendres una comissió interdepartamental en què hi han participat representants dels diferents departaments del Govern i membres de l'Associació Catalana de Municipis i la Federació de Municipis de Catalunya. D'aquesta primera trobada ha sortit el compromís de posar en marxar un grup de treball que redactarà un protocol que recollirà totes les accions que s'han desenvolupat un cop s'hagi acabat la situació d'emergència. "Des del Govern vam considerar que era important que ens poguéssim coordinar els departaments i també les diferents administracions que intervenen en la reconstrucció de la postemergència", ha valorat Budó, referint-se a l'Estat i a les Diputacions. De fet, el Govern vol facilitar les tramitacions dels ajuts, sobretot en aquells municipis que no compten amb una capacitat administrativa per sol·licitar-los. Segons la portaveu, el grup de treball es reunirà el "més aviat possible" perquè a finals de primavera pugui presentar el text. "El protocol activarà els diferents departaments, perquè la resposta sigui més eficient, més eficaç i sigui de sumar", ha precisat la consellera. D'altra banda, un altre dels punts que vol abordar la comissió és la necessitat de crear un fons específic d'ajudes per episodis extrems en un context d'emergència climàtica. Tot i això, la consellera no ha concretat com s'implementarà i ha recordat que el Govern ha destinat 14,5 milions d'euros a aquest fons per afrontar els danys causats pel temporal Gloria i els dels aiguats del mes d'octubre a la Conca de Barberà i a les Garrigues. La posada en marxa del Gabinet de Coordinació Post Emergència ha tingut lloc a l'Ajuntament de Deltebre perquè el Delta de l'Ebre es considerar la "zona zero" del Gloria.

Summary: El Govern estudiarà com poder declarar la zona catastròfica des de Catalunya


El poble de Llesp, a l'Alta Ribagorça, posa el punt final aquest dissabte a la nit a la temporada de falles al Pirineu, la primera des que les festes del foc van ser declarades Patrimoni Immaterial de la Humanitat per la Unesco. Des del territori asseguren que el nombre de visitants com a mínim s'ha doblat i en alguns casos triplicat respecte d'altres anys gràcies a la difusió que ha suposat aquest reconeixement. Els fallaries de Llesp seran els últims a il·luminar la muntanya amb les torxes enceses a l'espatlla i tancaran una temporada que va començar el 17 de juny a la Pobla de Segur (Pallars Jussà) i el 18 de juny a Durro (Alta Ribagorça). De festes del foc lligades al solstici d'estiu també se'n celebren als Pallars i a la Vall d'Aran, però l'Alta Ribagorça és la comarca amb més pobles fallaires. El president del Consell Comarcal, Josep Lluís Farrero, parla d'una temporada de rècords, pel que fa a públic i també a fallaires en aquells pobles on no s'han restringit. També des de l'hostaleria es mostren molt satisfets per les altes ocupacions lligades a les falles. Assenyalen, però, que el repte és millorar la logística per assumir la gran quantitat de visitants atrets per una festa que també ha generat nous productes turístics, com ara rutes per seguir els itineraris que segueixen els fallaries des del faro (el punt elevat on s'encenen els troncs) fins al poble. Pel pont de Sant Joan les zones fallaires del Pirineu ja es van omplir de gom a gom i a l'Alta Ribagorça les altes ocupacions s'han mantingut cada cap de setmana fins ara. Aquest dissabte a la nit els troncs encesos formaran una serp de foc muntanya avall fins a la plaça de Llesp, poble del municipi de Pont de Surt que tradicionalment acull l'última baixada. Tant els ajuntaments com el Consell Comarcal i el Patronat de Turisme de la Diputació de Lleida parlen d'una temporada especialment exitosa, amb una "allau" de visitants que fins i tot ha suposat triplicar xifres d'edicions anteriors, segons el director del Patronat Juli Alegre.  L'alcalde de la Vall de Boí, Joan Perelada, calcula que entre 2.000 i 3.000 persones han acudit a les baixades organitzades a cinc pobles del municipis i reconeix que en els casos de Durro i Boí es van veure "superats" per un nombre de forasters que va ser superior al que havien previst. Segons Perelada, van preparar un infraestructura d'aparcaments i de persones per organitzar el trànsit però "realment la quantitat de gent que va venir ens va superar" i això va fer que es formessin llargues cues de cotxes aparcats als vorals de les carreteres. Malgrat tot, l'alcalde destaca que "el resultat final ha estat positiu i de satisfacció general de les persones que han vingut, encara que haguessin de caminar un tros fins al poble". Perelada creu que l'atracció derivada de la declaració de les festes del foc del Pirineu com a Patrimoni Immaterial de la Humanitat "encara tindrà un recorregut de com a mínim dos o tres anys més". Establiments hotelers consultats per l'ACN confirmen que hi ha hagut més turistes de mai, i ho agraeixen especialment després d'uns anys en què la crisi havia fet afluixar l'afluència de visitants. Rosa Piñol, que regenta l'hostal Fondevila de Boí, ha comentat que les falles "ja s'anaven coneixent però no a aquest nivell; aquest any l'impacte ha estat molt superior i els clients han marxat contentíssims i amb ganes de tornar". En aquest sentit, ha afegit que "ara la gent ha vingut expressament per veure les falles, en canvi abans venien per altres motius i simplement si hi eren aprofitaven per veure-les". Això sí, en alguns casos han hagut de fer desistir visitants que pensaven que podien baixar amb els troncs com un fallaire més. Precisament aquest any en molts pobles s'ha limitat el nombre de fallaires per motius de seguretat.  Piñol puntualitza que l'"assignatura pendent" per a l'any que ve és millorar els aparcaments per donar cabuda a la gran quantitat de visitants atrets per una festa que s'ha rellançat amb el reconeixement de la Unesco. Nous productes turístics al voltant de les falles Des del Patronat de Turisme de la Diputació es destaca també que el reconeixement internacional de la festa ha permès crear nous productes turístics vinculats a les falles. Hi ha empreses que aquest any ja han creat paquets turístics que han inclòs fer el recorregut dels fallaires l'endemà de la baixada i el Consell Comarcal de l'Alta Ribagorça ha començat la senyalització dels camins entre el faro i els pobles perquè es puguin fer com a rutes en qualsevol moment de l'any. D'altra banda, la Universitat de Lleida (UdL) va aprovar a finals de juny posar en marxa una nova càtedra universitat-empresa d'Educació i patrimoni immaterial dels Pirineus, en col·laboració amb l'Institut per al Desenvolupament i la Promoció de l'Alt Pirineu i Aran (IDAPA). L'objectiu és conservar i divulgar el patrimoni immaterial, com ara les festes de les Falles, Haros i Brandons, vincular-lo a processos d'aprenentatge i contribuir així al desenvolupament local.

Summary: Llesp tanca una temporada de falles al Pirineu en què s'han arribat a triplicar visitants


La Guàrdia Civil, en el marc de l'operació Mederi, ha detingut un home de 45 anys per haver exercit com a fals metge a l'Hospital de Figueres. L'arrestat, que també s'havia fet passar de forma fraudulenta com a professor de la Facultat de Fisioteràpia de València, està acusat de presumptes delictes d'intrusisme professional, falsificació de documents i contra la salut pública. La detenció ha culminat una investigació que va arrencar a principis de febrer, quan agents de la Guàrdia Civil de Girona van tenir coneixement que una persona estaria exercint com a metge a Figueres sense tenir la titulació. El sospitós era un home contractat per l'ICS (Institut Català de la Salut), el qual hauria presentat documentació falsificada per aconseguir el lloc de treball.  (A l'actualització s'ha afegit informació facilitada pel Col·legi Oficial de Metges de Girona, l'ICS i la Fundació Salut Empordà respecte la detenció, la documentació falsificada i el lloc de treball que ocupava l'arrestat) A mesura que la investigació va avançar, la Guàrdia Civil  va constatar que la documentació presentada per aquesta persona per fer de metge i de professor a diverses facultats de medicina i fisioteràpia era falsa. Manipulant la titulació universitària és com havia aconseguir registrar-se al Col·legi Oficial de Metges de Girona. Davant els fets, la Guàrdia Civil va arrestar aquest passat dijous el sospitós mentre exercia de metge a l'Hospital de Figueres. L'home va passar a disposició del Jutjat de Guàrdia de Figueres, que posteriorment el va deixar en llibertat, mentre la policia va traslladar al magistrat les diligències que s'havien instruït fins el moment.   Durant la investigació, la Guàrdia Civil ha comptat amb la col·laboració de diversos organismes oficials, entre els quals destaquen el Ministeri d'Educació i Cultura, les facultats de Medicina d'Alacant, València i Granada, així com el Col·legi de Metges de Girona. "Cap queixa" dels pacients ni professionals Segons informa el Col·legi Oficial de Metges de Girona, l'Institut Català de la Salut a Girona i la Fundació Salut Empordà, l'home feia sis mesos que treballava per com a metge en el Punt d'Atenció Continuada de Figueres, situat a l'Hospital. Durant aquest període, l'ICS assegura que no va rebre "cap queixa" dels usuaris ni tampoc dels professionals de l'equip de l'Hospital.  Arran de la detenció, l'ICS ha apartat cautelarment de la feina el treballador i el Col·legi Oficial de Metges ha suspès la seva col·legiació. Tant l'ICS com el Col·legi i la fundació Salut Empordà han emès un comunicat on "lamenten profundament" els fets i mostren la seva col·laboració amb el procés judicial. El cas està sent estudiat pels serveis jurídics de les tres entitats per valorar possibles accions legals a iniciar.

Summary: ACTUALIZACIÓ:Detenen un fals metge que exercia a l'Hospital de Figueres


El líder del PSC, Miquel Iceta, ha reivindicat l'educació com a prioritat del país i ha assegurat que "ho és ara per al PSC i així serà quan torni a governar". En un article a 'El Periódico' el dia abans de l'inici del curs escolar, Iceta ha afirmat que l'aposta per l'educació "és l'autèntica bandera de ciutadania en què tots els catalans, des del pluralisme, s'han de reconèixer". "És una prioritat de país que no pot esperar més, ja hem perdut prou temps", ha advertit. El socialista ha carregat contra el Govern per "anar a remolc" dels municipis i "generar confusió i desconfiança" en la comunitat educativa abans de la tronada a escola. "Ha faltat iniciativa, planificació, diàleg i interlocució en un moment especialment sensible i d'emergència com el que estem vivint; actuar de manera unilateral i improvisada mai és aconsellable i els costos els acabem pagant tots", detalla a l'article. En aquest sentit, Iceta avisa que "no es poden estalviar recursos" per al "motor que ha de ser el centre de la reconstrucció social de l'etapa postcovid". Per al socialista, la recepta a l'inici de curs és oferir "la màxima seguretat i les millors condicions sanitàries, docents i materials" a les escoles. "Retallar en educació i salut, ja ho hem vist, surt molt car", ha advertit. Iceta també ha avisat el Govern que estaran amatents perquè compleixin els anuncis fets i escoltin les propostes que els llancin. A més, ha reclamat saber quin és el volum de fons propis que el Govern ha destinat a la situació d'emergència.

Summary: Iceta reivindica l'educació com a prioritat del país i avisa que "ho serà per al PSC quan torni a governar"


Els Mossos d'Esquadra detingut el conductor d’un turisme acusat de provocar l'accident mortal aquest dijous a Castellet i la Gornal (Alt Penedès) per anar drogat i conduir amb excés de velocitat. Al detingut se'l relaciona amb els delictes de conducció temerària, conduir sota els efectes d’estupefaents, homicidi imprudent, lesions imprudents, i danys. El xoc es va produir al voltant de dos quarts de dotze del migdia al quilòmetre 7 de la B-2115 entre un turisme i dues motocicletes. Un dels motoristes va resultar mort i l'altre ferit greu. La víctima és un veí de Vilanova i la Geltrú de 61 anys.  Les indagacions policials van determinar que el conductor del turisme conduïa sota els efectes de les drogues i amb excés de velocitat. A conseqüència de la conducció temerària, va perdre el control del cotxe envaint el sentit contrari de la circulació i va impactar contra dos motoristes que circulaven en sentit contrari provocant la mort d’un d’ell i ferides greus a la cama de l’altre.   Els agents van traslladar el conductor del vehicle a l’hospital per tal de sotmetre’l a una prova per detectar si havia consumit alcohol o drogues. El resultat de les proves va donar positiu en consum de cocaïna i els mossos van detenir-lo per diversos delictes de seguretat viària amb resultat de mort, lesions greus i danys. L’home, de 26 anys, nacionalitat marroquina, es troba detingut i passarà a disposició judicial en les properes hores.

Summary: Detingut el conductor d'un turisme acusat de provocar l'accident mortal de Castellet i la Gornal per anar drogat


El Tribunal Constitucional (TC) ha començat a notificar al Parlament la suspensió de la candidatura a la presidència de la Generalitat de Carles Puigdemont, després d'admetre a tràmit aquest dijous el recurs del govern espanyol. Un funcionari del Tribunal Superior de Justícia de Catalunya ja va lliurar la notificació aquest dijous al president de la cambra, Roger Torrent, i aquest divendres s'ha comunicat a dos membres més de la Mesa, David Pérez del PSC i Joan Garcia, de Cs, que eren els únics presents a l'edifici en aquell moment. La interlocutòria del TC inclou l'advertiment de no prendre cap mesura per esquivar la prohibició d'investir Puigdemont a distància. El ple del Tribunal Constitucional va admetre a tràmit per unanimitat el recurs presentat pel govern espanyol per impugnar la candidatura de Carles Puigdemont. El recurs es va presentar, però, de manera preventiva –dies abans del ple- i el Consell d'Estat (òrgan consultiu del govern espanyol) no va avalar el tràmit. Bàsicament perquè considerava que era un recurs preventiu i no hi havia fonament en aquell moment per recórrer al TC. Tanmateix, el govern espanyol va formalitzar el recurs, ja que el dictamen del Consell d'Estat és preceptiu però no vinculant. El ple es va reunir de manera extraordinària en dissabte per abordar el recurs però, llavors, no va pronunciar-se sobre l'admissió a tràmit i va limitar a dictar una mesura cautelar. En aquesta, fixava que el ple només es podria celebrar si Puigdemont hi era present (prèvia autorització del jutge) i, per tant, vetava qualsevol investidura a distància ja fos a través de mitjans telemàtics o per delegació en un altre diputat.  Admissió a tràmit, tres mesos més tard Ara, tres mesos més tard, el ple ha decidit admetre a tràmit el recurs. Això suposa, en base a l'article 161.2 de la Constitució, la suspensió automàtica dels acords del Parlament a través dels quals es proposava com a candidat Puigdemont i també la resolució de convocatòria del ple del 30 de gener.  Després d'escoltar les parts, el tribunal ha considerat que, tot i que el president del Parlament ajornés el ple i designés un altre candidat, la impugnació de la candidatura de Puigdemont "planteja qüestions d'interès general" que justifiquen, segons els magistrats, que el recurs es tramiti.  A més, justifica que quan es va plantejar el recurs hi havia "dubtes" sobre si es podia admetre llavors a tràmit (bàsicament, pel "possible caràcter cautelar" del recurs). Uns dubtes que, segons la interlocutòria, es van "aclarir" quan el president del Parlament, Roger Torrent, va decidir ajornar la sessió d'investidura fins que el tribunal es pronunciés sobre l'admissió a tràmit de la impugnació. És a dir, que el tribunal aprecia la possibilitat que Torrent pugui tornar a proposar Puigdemont.  Tanca la porta a canvis en la Llei de presidència  De fet, els magistrats ja adverteixen que es declararà "radicalment nul i sense valor ni efecte" qualsevol acte, resolució o acord que contravingui la suspensió acordada. És a dir, que tanca la porta ja a qualsevol modificació de la Llei de presidència per permetre una investidura de Puigdemont a distància. El grup parlamentari de JxCat es planteja portar al ple de la setmana vinent la modificació d'aquesta llei per intentar, altre cop, investir Puigdemont.  El ple ha donat un termini de vint dies al Parlament i a la resta de parts personades per formular al·legacions. A més, com és habitual, notifica personalment la resolució al president del Parlament, Roger Torrent, i a la resta de membres de la Mesa i els adverteix que poden incórrer en eventuals responsabilitats -també penals- si contravenen la decisió del tribunal. El TC també recorda que l'admissió a tràmit només és un pas i que el tribunal no es pronuncia encara sobre el fons de la qüestió.

Summary: El TC comença a notificar al Parlament la suspensió de la candidatura de Puigdemont


Catalunya va rebre el passat mes de març 1.151.664 turistes internacionals, el que representa un 7% més respecte al mateix mes del 2016, segons les dades provisionals de l'Estadística de Moviments Turístics en Fronteres de l'Institut Nacional d'Estadística (INE). Del total, quasi una quarta part –un 22,6%- procedeixen de França, mentre que el 14,5% són de la resta d'Europa. En canvi, a l'Estat el nombre de turistes estrangers va créixer un 6,1% al març respecte al mateix mes de l'any passat, fins als 4,9 milions de persones. En aquest cas, el principal país emissor va ser el Regne Unit, amb el 22,8% i un increment del 5,8%, seguit d'Alemanya i França. El territori de l'Estat més visitat per turistes internacionals van ser les Illes Canàries (26,2% del total), seguit de Catalunya (23,5%) i d'Andalusia (14,7%).

Summary: El nombre de turistes estrangers que visita Catalunya durant el primer trimestre frega els 3 milions


El president del Parlament, Roger Torrent, també plantarà Felip VI a la rebuda oficial del sopar del Mobile World Congress (MWC), segons han confirmat fonts de la presidència de la cambra catalana. Torrent sí assistirà al sopar posterior i ha parlat d'aquesta posició amb l'alcaldessa de Barcelona, Ada Colau. El president de la cambra catalana argumenta aquesta decisió perquè el cap d'Estat no ha dedicat "ni una sola paraula" als ferits de l'1-O per l'actuació de la policia espanyola i la Guàrdia Civil i perquè, en el seu discurs del 3 d'octubre, va "emparar" l'actuació del govern espanyol i no va apostar "en cap cas per la política com a via per a resoldre els conflictes polítics". Tot i que no participarà a la rebuda oficial al rei Felip VI, Torrent sí que assistirà al sopar posterior per mantenir el seu "compromís" amb el Mobile, "esdeveniment clau per a la dinamització del teixit econòmic i social del país". No participarà, en canvi, "del protocol de la casa reial". El president de la cambra visitarà els estands de la fira la setmana que ve. Fonts de la presidència del Parlament han assegurat que Torrent és "absolutament conscient" del seu paper institucional, "que sempre exerceix amb totes les conseqüències". Però argumenten la decisió en el fet que el monarca "no ha dedicat ni una sola paraula al miler de ferits de l'1 d'octubre" i en el contingut del discurs que va fer el 3 d'octubre.   Les mateixes fonts han indicat que Torrent ha parlat sobre aquesta posició amb l'alcaldessa de Barcelona, amb qui "han coincidit que era la més adequada en la situació actual i una manera d'expressar conjuntament el compromís amb el Mobile". De fet, Colau ha anunciat aquest dissabte al migdia que no assistirà a les rebudes oficials a Felip VI de diumenge i dilluns, tot i que sí participarà al sopar de benvinguda. "Ara mateix no pertoca per responsabilitat institucional davant de les milers de persones que van patir càrregues policials duríssimes i arbitràries a 27 escoles de la nostra ciutat l'1-O", ha dit Colau, que ha retret al monarca la seva "zero empatia" amb aquests lesionats. Per part de la Generalitat, el secretari de Tecnologies de la Informació i la Comunicació (TIC), Jordi Puigneró, ja va anunciar dimarts a través de Twitter que no assistirà a la inauguració del Mobile com a protesta per la presència del rei Felip VI. I aquest dissabte, el secretari general d'Empresa i Coneixement, Pau Villòria, i el secretari d'Empresa, Joan Aregio, han declinat assistir al sopar oficial perquè no hi podran ser ni Carles Puigdemont ni Oriol Junqueras per l'aplicació del 155. Així ho han transmès per carta al director general del MWC.

Summary: Torrent també plantarà Felip VI a la rebuda oficial del MWC perquè "no ha dedicat ni una paraula" als ferits de l'1-O


Un dispositiu policial conjunt dels Mossos d'Esquadra i la Guàrdia Urbana de Cornellà de Llobregat va permetre intervenir el passat 7 de febrer més de 100 ocells d'espècies protegides en un conegut mercat ambulant de Cornellà on es reuneixen aficionats al món dels fringíl·lids. Concretament, es van recuperar 50 caderneres, sis passerells, 38 verderons, sis pinsans i un gafarró que immediatament van ser dipositats en un centre de recuperació de fauna salvatge. A més, els agents van denunciar dues persones per tinença d'ocells fringíl·lids sense autorització, tres per venda ambulant i un per abandonament d'ocells fringíl·lids.  A Catalunya, la tinença d'ocells fringíl·lids com la cadernera obliga a tenir una autorització nominal de captura on consta el nombre, espècie i número d'anella de cadascun. En cap cas està permesa la compravenda d'aquests ocells fringíl·lids.

Summary: Intervenen a Cornellà de Llobregat més de 100 ocells d'espècies protegides


Aigua és Vida insta el govern de BComú i el PSC i també el que es faci a l'AMB a incloure en el seu pacte la remunicipalització de l’aigua en cas que el Tribunal Suprem ratifiqui la sentència del Tribunal Superior de Justícia de Catalunya (TSJC), que anul·lava la creació de l’empresa mixta que actualment gestiona l’aigua a l’àrea metropolitana. A finals del 2018, el ple de l'Ajuntament va aprovar una iniciativa ciutadana per consultar sobre aquesta qüestió. Aigua és Vida alerta que un pacte de govern que condicioni la remunicipalització de l'aigua únicament a la consulta és totalment insuficient a les portes de la ratificació de la sentència. "Cal comprometre's a treballar per la gestió pública i democràtica de l'aigua", insisteix.

Summary: Aigua és Vida insta Colau i Collboni a incorporar la remunicipalització de l’aigua al seu pacte de govern


El conseller d'Interior, Jordi Jané, ha expressat aquest dijous el suport de Govern a la tasca que desenvolupen els pagesos arreu del país, la qual ha volgut posar en valor després de les protestes que han protagonitzat en els darrers dies temporers al Baix Segrià per denunciar que algun empresari agrari els estava pagant per sota del que estableix el conveni del camp. Després de reunir-se a Aitona amb alcaldes del Baix Segrià, Jané ha dit que considera "molt injust pel sector que determinades situacions o queixes per uns fets absolutament puntuals o minoritàries siguin el titular i esdevinguin la norma general", tot i remarcar que en cas d'existir irregularitats s'analitzaran i tindran les conseqüències que hagin de tenir des del punt de vista laboral. D'altra banda, el conseller ha destacat que les hores de presència dels Mossos d'Esquadra al Baix Segrià s'han incrementat un 13% en el darrer any i, en aquest sentit, ha descartat ampliar la presència policial a la zona arran del fets que hi han tingut lloc aquests dies. Jordi Jané ha mantingut una reunió aquest dijous amb els alcaldes dels municipis del Baix Segrià després de les protestes que han dut a terme els darrers dies grups de temporers que participen en la campanya de la fruita a Seròs i la Granja d'Escarp per denunciar que algun pagès els estava pagant menys del que estableix el conveni del camp. El responsable d'Interior ha volgut traslladar el suport del Govern a la tasca que porten a terme els pagesos arreu del país i, a la vegada, defensar la importància d'aquest sector com un "factor de producció, riquesa i que té cura del territori". "Ens és essencial cuidar-lo, defensar-lo i posar-lo en valor", ha manifestat. Per això, Jané considera "injust" que "determinades situacions o queixes per uns fets absolutament puntuals des d'un punt de vista laboral siguin el titular". Tot i això, ha assegurat que "evidentment que s'investigarà qualsevol queixa però no en fem la norma general perquè no és així". En aquest sentit i després d'escoltar els alcaldes, ha explicat l'any passat es van fer més d'un centenar d'inspeccions en un dels municipis del Baix Segrià i tan sols es van detectar tres irregularitats en l'àmbit laboral.  El conseller d'Interior també ha volgut defensar públicament la tasca dels alcaldes d'aquests municipis, en col·laboració amb els Mossos d'Esquadra, per tal que una situació de conflicte no hagi anat a més i s'hagi pogut resoldre. Així mateix, Jané ha descartat la necessitat d'incrementar la presència policial al Baix Segrià ja que considera que amb l'actual ja és suficient, i en aquest sentit, tampoc s'ha mostrat partidari d'obrir tot l'any l'oficina dels Mossos d'Aitona, la qual només funciona a l'estiu coincidint amb la campanya de la fruita.  Jané ha destacat que en el darrer any s'han incrementat un 13% les hores de patrullatge que els Mossos d'Esquadra han dut a terme a la localitat d'Aitona i, perquè es vegi presència policial al carrer, no és necessària que l'oficina policial del municipi estigui operativa tot l'any, ha dit. El conseller també ha posat de relleu que els fets delictius han caigut un 18,5% en els últims dotze mesos en aquesta població.   Per la seva part, l'alcalde de la Granja d'Escarp, Manel Solé, ha agraït la col·laboració dels Mossos d'Esquadra per gestionar les protestes de temporers. Així mateix, ha reiterat que els pagesos "estan fent bé la seva feina" i ha remarcat que molts estan pagant als temporers fins i tot per damunt del salari que marca el conveni del camp, tal com va poder comprovar durant la reunió que va mantenir dilluns amb pagesos del seu municipi. També ha posat de relleu que el sector "ho està passant malament perquè els preus no són bons" en l'inici de la campanya del préssec i la nectarina. Solé ha remarcat que en els últims anys al Baix Segrià la convivència i la socialització amb els temporers és una relació de cohesió i col·laboració i no hi ha cap problema".  Nou parc de Bombers de Seròs D'altra banda, el conseller d'Interior ha comunicat als alcaldes la licitació durant aquest any del nou parc de Bombers de Seròs, tal com va anunciar aquest dimecres al Parlament. El projecte compta amb una partida als pressupostos de la Generalitat per al 2017.

Summary: Jané posa en valor la tasca que desenvolupa la pagesia després de les protestes de temporers al Baix Segrià


Catalunya assoleix les 16.294 empreses que venen regularment a l'exterior ACN Madrid.-Les exportacions catalanes van augmentar al novembre un 6,3% respecte el mateix mes de l'any 2014, fins als 5.356,4 MEUR, segons ha informat el Ministeri d'Economia i Competitivitat. Es tracta del millor mes de novembre de la sèrie històrica i un increment per sobre els registrats a la UE (+5,2%), segons ACCIO. Pel que fa les importacions, van ascendir fins als 6.497,9 MEUR, un 11,2% més que el novembre de l'any anterior, el que situa el saldo comercial català en -1.141,6 MEUR, un 41,6% més. A més, Catalunya ha assolit les 16.264 exportadores regulars (que exporten de manera consecutiva durant quatre anys), el que suposa la millor xifra de la sèrie històrica, i entre gener i novembre ja se n'han registrat més que tot el 2014 (15.946). En termes acumulats, Catalunya té el 34,3% del total d'empreses regulars. Per sectors, les exportacions dels productes químics van ascendir fins als 1.360 MEUR (25,4% del total), un 4,3% més, mentre que els béns d'equip van pujar un 9,1% (951,8 MEUR, 17,8% del total) i el sector de l'automòbil es va incrementar un 7,3%, fins als 879,4 MEUR (16,4% del total).  Pel que fa el període acumulat entre gener i novembre, les exportacions han registrat un augment del 6%, respecte els mateixos mesos del 2014, assolint els 58.747 milions d'euros. També es tracta, segons ACCIO, d'un increment superior al de la Unió Europea (4,8%) i la zona euro (4,3%). Les vendes de Catalunya a l'exterior, en aquest període, han suposat el 25,5% del total d'exportacions a l'Estat.  Per sectors, els productes químics van sumar 15.497 MEUR (+5%), els béns d'equip 10.002,1 MEUR (+4%) i el sector de l'automòbil 9.582,7 MEUR (+13%). En el període acumulat, les exportacions han crescut en les quatre demarcacions. En quant a les importacions entre gener i novembre del 2015, van sumar 69.976,5 milions d'euros, un 5,7%, el que situa el saldo comercial en -11.229 milions d'euros, un 4,2% més. Segons la consellera delegada d'ACCIO, Núria Betriu, aquestes dades posen de manifest la importància de la internacionalització "com a motor de creixement" de la indústria catalana" i ha destacat la xifra de 16.264 empreses exportadores regulars. Sobre l'elevat dèficit comercial, un 41,6%, Betriu ho ha atribuït al creixement de les importacions, fet que "va en consonància amb la reactivació econòmica de Catalunya". En quant a les previsions per a les dades globals de tot el 2015 -només falta conèixer les dades del desembre- la consellera delegada d'ACCIO ha augurat que serà "un any molt exitós" gràcies a l'aposta per "sortir a fora i ser competitiva en el mercat global". "Competitiva perquè té capacitat de venda però també perquè aposta innovació i talent", ha afegit en declaracions a l'ACN. En aquest sentit, ha ressaltat la consolidació de la xarxa d'oficines a l'exterior, que aquest 2015 ha col·laborat amb 2.500 empreses. De fet, segons calcula ACCIO, un de cada set euros procés de projectes d'empreses catalanes gestionats a través d'aquestes delegacions. Tarragona, l'única demarcació on cauen les vendes a l'exterior durant el novembre La demarcació de Tarragona és l'única demarcació on les exportacions van caure al novembre del 2015, concretament un 1,8% respecte el mateix mes de l'any anterior, fins als 611,7 milions d'euros; mentre que on més pugen és a Girona, concretament un 11,3% (415,3 milions d'euros). A les comarques de Barcelona, el volum d'exportacions va assolir els 4.182,4 milions d'euros, un 7,1% més; mentre que a les comarques de Lleida van augmentar un 5,8% (147 milions d'euros). En el període acumulat des del gener, les exportacions a la demarcació de Barcelona van sumar 45.996 milions d'euros, un 6% més, mentre que a les comarques de Girona ho va fer un 6,7% (4.321 milions d'euros), a les de Lleida es van incrementar un 9,8% (1.726 milions d'euros) i a les de Tarragona van pujar un 4,1% (6.702 milions d'euros). Les exportacions creixen un 8,9% a l'Estat Al conjunt de l'Estat, les exportacions de mercaderies al novembre van augmentar un 8,6% en termes interanuals, fins als 21.655,4 milions d'euros i les importacions van créixer un 9,3%, fins a sumar els 23.505,1 milions d'euros, el que va situar el saldo comercial amb un dèficit de 1.849,7 milions d'euros, un 18,9% més. Les exportacions espanyoles entre gener i novembre van créixer un 4,3%, fins als 230.085,8 milions d'euros, mentre que les importacions ho van fer en un 3,8%, fins als 252.465,8 milions d'euros. D'aquesta manera, el dèficit comercial es va situar en els 22.379,9 milions d'euros, un 1,2% menys que el mateix període del 2014.

Summary: Les exportacions catalanes augmenten un 6,3% i registren el millor mes de novembre de la sèrie històrica


El Gremi d’Hostaleria de Vilanova i la Geltrú es refà poc a poc dels desperfectes que el temporal de vent i pluja va deixar aquest dilluns a la ciutat. Els restauradors han estat el sector més perjudicat, especialment els de la façana marítima. Lamenten que la situació ha estat un “cop” enmig d’un estiu “que no està sent bo”. El president del gremi, Jordi Gasol, explica a l’ACN que fa setmanes que els restaurants han constatat que “en general hi ha una dinàmica dolenta arreu de la costa”, i assegura que les destrosses del temporal “han estat un cop més a l’economia del sector”. Aquest dimarts, el gremi s’ha reunit amb l’Ajuntament per fer un primer anàlisi de la situació i les dues parts han acordat “suport mutu” per gestionar les reclamacions a les companyies asseguradores. Al passeig del Carme, on ahir s’acumulaven els tendals trencats, material malmès i nombrosos tolls de fang amb restes d’arbres i palmeres, aquest dimarts es recupera mica en mica certa normalitat. Gasol recorda que la imatge d’ahir després de la tempesta era “lamentable”, però celebra que els establiments han pogut tornar a obrir. Només queda pendent el restaurant Els Bessons, on una palmera de grans dimensions va aixafar tot el tendal de la terrassa.  Amb la retirada dels arbres caiguts i el passeig net de fang, Gasol admet que “les coses es veuen d’una altra manera”. Amb tot, lamenta que totes les destrosses han estat un “cop” enmig d’una temporada “que no estava acompanyant com altres anys”. Segons el president del Gremi, aquest estiu l’hostaleria de diversos municipis de la costa no està fent la caixa que esperava, i els efectes del temporal “en comptes d’ajudar, han fet més llenya”. A l’espera de la resposta de les asseguradores Si bé la majoria de restaurants han tornat a obrir, Gasol puntualitza que queden encara reparacions pendents de fer i, sobretot, falta rebre les indemnitzacions de les asseguradores. El gremi celebra la “bona predisposició” del govern municipal en aquest sentit, ja que assegura que el consistori s’ha compromès a donar-los suport en totes les gestions i a tramitar les reclamacions que depenen de la via pública –com les destrosses provocades per la caiguda d’arbres i fanals-. De cara al pont de quatre dies per la imminent festivitat del 15 d’agost, Gasol augura que els visitants que ja tenien pensat visitar la ciutat no canviaran de plans malgrat la tempesta de l’última setmana, que situa en un fenomen “puntual”. “Confiem que el turisme vindrà igualment i farà despesa als nostres establiments”, ha conclòs.

Summary: El Gremi d’Hostaleria de Vilanova lamenta que el temporal ha “colpit” el sector enmig d’un estiu “que no està sent bo”


L'Assemblea Nacional Catalana (ANC), Òmnium Cultural, l'associació de juristes Drets i la Plataforma ProSeleccions Esportives Catalanes repartiran més de 10.000 banderes d'Escòcia entre els aficionats que assisteixin aquest diumenge a la final de la Copa del Rei que enfrontarà el Barça i el Sevilla a l'estadi Vicente Calderón de Madrid. Amb aquest gest les entitats sobiranistes han volgut denunciar la decisió de la delegada del govern espanyol a Madrid, Concepción Dancausa, de prohibir l'entrada d'estelades a l'estadi. "Hem escollit aquest símbol perquè ens permet denunciar la diferència de tracte que rep Catalunya per part d'Espanya respecte al que té Escòcia amb el govern del Regne Unit", han argumentat els impulsors d'aquesta iniciativa en un comunicat conjunt. La campanya s'ha fet pública aquest divendres i té com a lema: "Podran prohibir-nos portar una bandera però no ens podran prohibir mai la llibertat". L'objectiu de l'Assemblea Nacional Catalana (ANC), Òmnium Cultural, l'associació de juristes Drets i la Plataforma ProSeleccions Esportives Catalanes és que els aficionats del Barça despleguin les banderes quan els jugadors saltin al camp abans de començar el partit i al minut 17'14''. Amb aquest gest, les entitats volen fer palès que "Catalunya, com Escòcia, vol decidir de manera democràtica el seu futur" i denunciar "la diferència de tracte que rep Catalunya per part d'Espanya respecte al que té Escòcia amb el govern del Regne Unit". Per tot plegat, han fet una "crida a tots els aficionats que assisteixin a la final perquè recullin les banderes d'Escòcia i les despleguin al Vicente Calderón durant el partit". Es podran aconseguir a la Fan Zone del Barça i a diversos punts del territori català, com a l'àrea de servei de Lleida.

Summary: Entitats sobiranistes repartiran 10.000 banderes escoceses als aficionats que vagin a la final de la Copa del Rei


La policia espanyola i l'Agència Tributària han desarticulat una organització de narcotraficants que es dedicava a introduir a l'Estat cocaïna, provinent de Sud-amèrica, impregnada en equipatges. Un químic s'encarregava de preparar la droga per poder-la vendre, extraient-la i adulterant-la, en un laboratori clandestí de Torrejón de Ardoz (Madrid). En total s'han detingut una dotzena de persones a Barcelona, Pontevedra, Madrid i Gijón i també s'han desmantellat dos cultius hidropònics de marihuana a Terrassa (Vallès Occidental) i Premià de Mar (Maresme), amb més de 400 plantes i 14,5 quilos de cabdells. Els integrants d'aquesta xarxa captaven a persones a Sud-amèrica a les quals prometien un futur millor a canvi d'introduir a l'Estat maletes amb roba i articles impregnats amb droga. Les investigacions es van posar en marxa el mes de març, quan els agents de l'aeroport Adolfo Suárez Madrid-Barajas van detectar en el control d'entrada a l'Estat a una dona, provinent d'un vol de Sao Paulo (Brasil), que portava un equipatge amb sis quilos de roba impregnada de cocaïna. L'esperava a la terminal d'arribades un membre de l'organització que havia de recollir la maleta i traslladar-la als integrants de la banda que s'encarregaven de l'extracció de la droga. Tots dos van ser detinguts. El mes d'abril els investigadors van arrestar el líder de l'organització en una estació d'autobusos madrilenya quan tornava de recollir a l'Aeroport de Barcelona una maleta plena de droga. L'home la portava a la capital espanyola per tal que el "químic" de la banda l'extragués i adulterés per poder-la vendre en un laboratori clandestí situat a Torrejón de Ardoz (Madrid). En aquesta estació els agents també van detenir dos homes més que esperaven el cap de la banda per fer-se càrrec de la maleta, on la policia va trobar una funda d'ordinador portàtil amb més de tres quilos de cocaïna impregnada. Uns dies més tard es van detenir set persones més. Dos a Madrid, dos a Barcelona, dos a Pontevedra i una a Gijón. Durant els registres policials que van permetre aquests arrestos es va desarticular el laboratori de Torrejón de Ardoz on s'extreia la cocaïna impregnada en els equipatges i dos cultius hidropònics de marihuana a Terrassa (Vallès Occidental) i Premià de Mar (Maresme) amb més de 400 plantes i 14,5 quilos de cabdells. En total es van intervenir 10,5 quilos de cocaïna.

Summary: Desarticulada una xarxa de narcotraficants que introduïa a l'Estat cocaïna impregnada en equipatges


El ministre d'Indústria, José Manuel Soria, ha reiterat aquest dimarts en una entrevista a Telemadrid que la direcció del grup Volkswagen li va garantir dijous que no hi hauria cap canvi en el programa d'inversió a Espanya. Tot seguit, però, el màxim titular d'Indústria ha afegit que la decisió final s'haurà de prendre en els comitès interns de l'empresa alemanya. Segons Soria, els directius espanyols de Volkswagen desconeixien la manipulació del motor dels vehicles que a l'estat espanyol podria afectar a gairebé 700.000 models. Així, el ministre ha descartat una investigació a Espanya per determinar si hi va haver un frau generalitzat, al·legant que la investigació ja l'està fent Alemanya.  D'altra banda, Soria també ha descartat cap dimissió. Preguntat per aquest aspecte, el ministre ha contestat que "no només no s'espera cap dimissió, sinó que el president de Seat serà el proper vicepresident mundial de Volkswagen". El ministre ha negat que hi hagi pànic en el sector automobilístic i ha assegurat que "estem davant d'un cais aïllat". Soria ha defensat la companyia afirmant que va ser l'empresa qui ha reconegut des del primer moment la polèmica. El ministre ha volgut rebaixar la preocupació afirmant que "l'empresa facilitarà que a partir de l'1 de gener de 2016, qualsevol client que ho desitgi demani al concessionari que li modifiquin el software instal·lat".El màxim responsable de la cartera d'Indústria sí que ha reconegut l'existència d'una certa preocupació sobre les implicacions que el cas podria tenir en la indústria del motor dièsel a Europa. Soria ha dit que la meitat dels cotxes europeus utilitzen aquest tipus de motor que per altra banda "representa una bona aposta ja que contamina el 15% menys que el motor de gasolina", ha afegit.L'alteració del software en 8 milions de cotxes del grup Volkswagen a la Unió Europa s'hauria produït en motors dièsel, 683.626 quals haurien estat venuts a Espanya. La modificació en el motor hauria permès als vehicles afectats emetre més òxid de nitrogen del legalment establert mitjançant un software que enganya els sistemes de control d'emissions del cotxe.

Summary: Soria torna a garantir la inversió de Volkswagen a Espanya